Ligte reën landwyd voorspel, maar hitte blyArgieffoto bloot ter illustrasie. (Foto: Daoudi Aissa/Unsplash) Inwoners van die Kaapprovinsies wat verlede week onder versengende hitte gebuk gegaan het, kan hierdie week effense verligting verwag met reën wat van Maandag vir die Wes-, Noord- en Oos-Kaap voorspel word. Die Suid-Afrikaanse Weerdiens (SAWD) voorspel ŉ 30%-kans op reën van Maandag tot Vrydag vir hierdie provinsies, wat van Dinsdag af stadigaan ook na die sentrale en noordoostelike dele van die land sal uitbrei. Die hele land het verlede week sonnige en warm weer ervaar, met ŉ hittegolf wat die sentrale en Klein-Karoo getref het. Temperature het op plekke tot 41 °C gestyg. Lehlohonolo Thobela, ŉ weervoorspeller verbonde aan die weerdiens, sê die reënweer wat vandeesweek voorspel word, sal effense verligting bring, maar inwoners kan steeds [relatief] warm weer verwag. “Ondanks die reënweer word normale somertemperature steeds vir die hele land voorspel,” sê Thobela. Volgens Thobela sal wolke van Maandag in die Oos-Kaap, die oostelike dele van die Wes-Kaap en die suidelike dele van die Noord-Kaap saampak en reën sal na verwagting teen die namiddag uitsak. “Die reënweer sal teen Dinsdag in dieselfde dele verwag word en ook na die noordoostelike dele van Mpumalanga en Limpopo uitbrei. Teen Woensdag sal reën na die Vrystaat, Noordwes en westelike dele van Gauteng versprei wat ook vir dié inwoners effense verligting sal bring,” sê hy. “Die reën sal teen Donderdag na die res van Gauteng versprei. ŉ 60%-kans op reën word ook vir KwaZulu-Natal en die oostelike dele van die Oos-Kaap voorspel.” Teen Vrydag sal wolke oor die meeste dele van die land saamgepak, met ŉ 60%-kans op reën wat vir dele van Gauteng, die suidelike dele van Limpopo, Mpumalanga, die oostelike dele van die Noord-Kaap, die westelike dele van KwaZulu-Natal, die noordoostelike dele van die Oos-Kaap en die oostelike dele van die Vrystaat voorspel word.